15/04/2019 | Administración LocalProvincial
Deputación Provincial da Coruña
Intervención Xeral e Xestión Económica-Financeira. Serv. de Orzamentos, Est. e Asist. Econ. Sección 1
Ordenanza xeral de subvencións e transferencias

O Pleno da Deputación Provincial da Coruña, na sesión celebrada o día 1 de febreiro de 2019, aprobou inicialmente a Ordenanza xeral de subvencións e transferencias. Este acordo expúxose ao público, durante o prazo de 30 días (BOP número 31 do 13 de febreiro de 2019), para os efectos do disposto no art.49 da Lei 7/85, reguladora das bases de réxime local. Neste prazo non se presentou ningunha reclamación contra o citado acordo. En consecuencia, publícase de seguido o texto íntegro da “Ordenanza Xeral de Subvencións e Transferencias”, para que entre en vigor consonte á súa disposición final. Contra o dito acordo e o texto íntegro da Ordenanza xeral de subvencións e transferencias, os interesados poderán interpoñer directamente o recurso contencioso-administrativo ante a Sala correspondente do Tribunal Superior de Xustiza de Galicia, no prazo de dous meses, contados desde o día seguinte ao da publicación deste anuncio, de acordo co que se establece nos artigos 10 e 46 da Lei 29/1998, de 13 de xullo, reguladora da xurisdición contencioso-administrativa e 112.3 da Lei 39/2015, de 1 de outubro, do procedemento administrativo común das administracións públicas. Segundo a célebre definición de JORDANA DE POZAS, a acción de fomento que realiza a Administración pública ten por obxecto promover aquelas actividades, establecementos ou riquezas que, xeradas pola iniciativa particular, resulte conveniente apoialas por satisfacer necesidades públicas ou seren de utilidade xeral, sen utilizar a coacción nin crear un novo servizo público. Deste xeito, a acción de fomento vén a distinguirse claramente da realización de actividades ou servizos pola propia administración, xa que nesta segunda a iniciativa parte sempre dela mesma, na execución directa das competencias que ten asumidas, namentres que na primeira, a iniciativa ou ben provén do sector privado ou ben doutra administración pública, para logo ser fortalecida e mellorada polo pulo económico da acción de fomento, mediante a concesión de subvencións ou outras achegas. Tal como moi ben explica a exposición de motivos da Lei 38/2003, do 17 de novembro, xeral de subvencións, unha parte significativa da actividade financeira das administración públicas recibe canle a través das subvencións, dando apoio e resposta a demandas sociais e económicas de entidades públicas e privadas. Neste ámbito, a Deputación da Coruña dirixe a súa acción, por unha banda, cara aos concellos que conforman provincia e demais entidades locais, cooperando primordialmente na mellora das infraestruturas e servizos municipais básicos; pola outra, procura o desenvolvemento cultural, deportivo, social e económico da provincia, cooperando coas entidades privadas sen ánimo de lucro que desenvolven o seu labor no noso territorio e, desde datas máis recentes, tamén coas empresas privadas, axudando a mellora do tecido produtivo e a creación de emprego. Para levar a cabo a súa acción de fomento, a Deputación aproba anualmente o seu orzamento dotando os créditos necesarios nos capítulos IV e VII do estado de gastos, no marco e con pleno respecto aos principios de estabilidade orzamentaria e regra de gasto, co obxectivo de que esta parte tan significativa do gasto público aprobado polo Pleno da Corporación teña un efecto multiplicador na economía provincial e xere riqueza no conxunto do territorio. Para este fin, a posterior execución destes créditos debe administrarse co maior rigor xurídico e procurando a máxima eficiencia económica. O primeiro límite da xestión atópase, xa que logo, no estrito cumprimento do Principio de legalidade, ao que administración está vinculada positivamente mediante unha lei habilitante (“Quae non sunt permissa prohibita intelliguntur”). Neste senso, calquera programa de subvencións ten que estar debidamente ancorado nalgunha das competencias que lle atribúe ás deputacións o artigo 36 da Lei 7/85, do 2 de abril, de bases de réxime local, coa importante reforma levada a cabo pola Lei 27/2013, de racionalización e sostibilidade da administración local, que precisamente pretendeu darlle un pulo de reforzamento ás deputacións. Pero o respecto ao marco competencial invocado e demais lexislación aplicábel non abonda para conseguir a consecución dos obxectivos ao menor custo, isto é, a consecución da eficiencia económica. Para o cumprimento deste segundo principio ou límite da xestión, devén conveniente e mesmo necesaria a aprobación dun plan estratéxico, no que previamente estean definidos os obxectivos que se pretenden conseguir; agora ben, sendo vontade desta Corporación a redacción e aprobación deste plan, considerouse prioritario articular unha norma propia que aplique e concrete para a nosa organización a lexislación de carácter xeral nesta materia. Coa finalidade exposta, a presente ordenanza regula aqueles apartados que precisan dun desenvolvemento regulamentario, non só pola esixencia legal de que as bases reguladoras se aproben a través dunha ordenanza xeral ou específica de cada modalidade (artigo 17.2 da Lei xeral de subvencións), senón tamén coa ansia de conseguir maior seguridade xurídica, outorgándolle carácter normativo a aquelas prácticas e criterios seguidos por esta administración na aprobación das convocatorias, actos de concesión e formalización de convenios, xustificación e control das subvencións pagadas nos derradeiros anos. Por outra banda, como é ben coñecido, ata o de agora o Pleno da Corporación xa lle dera a súa aprobación a unha Ordenanza provincial reguladora do control financeiro e dos procedementos de reintegro e sancionadores derivados (BOP número 116, do 22 de xuño de 2015), desenvolvemento regulamentario parcial que se considerou necesario –especialmente en materia sancionadora-, logo da experiencia acadada no exercicio do control financeiro que vén realizando con medios exclusivamente propios o persoal funcionario da Intervención dende o ano 2006. Pero, aínda sendo de recente aprobación, xa dende o primeiro momento da súa aplicación observáronse algúns apartados que poden ser obxecto dunha maior concreción, particularmente no ámbito da graduación das sancións. Igualmente, a posterior aprobación e entrada en vigor da Lei 39/2015, do 1 de outubro, de procedemento administrativo común das administracións públicas, así coma do RD 424/2017, do 28 de abril, polo que se regula o réxime xurídico do control interno das entidades do sector público local, veu derrogar de xeito tácito e pola aplicación do principio de xerarquía normativa algunhas das súas disposicións, polo que xa non resultan de aplicación no momento presente. Centrándose agora no texto articulado que se desenvolve deseguido, cómpre advertir de antemán que se ten seguido unha técnica normativa propia do ámbito tributario estatal e tamén común na lexislación europea, consistente en darlle só regulación a aqueles apartados, requisitos ou trámites sobre os que non existe disposición similar de rango legal ou regulamentario de carácter xeral, evitando na medida do posible reproducir literalmente as disposicións xa contidas naquelas normas de rango superior, sendo o texto resultante unha norma aclaratoria e de adaptación a esta administración, sen pretender en ningún caso abranguer e codificar de xeito integrador e sistemático toda a normativa sobre as subvencións. Por tal razón, tanto os operadores xurídicos que teñan que aplicar este texto coma os seus destinatarios, deberán incardinar cada un dos preceptos no marco da regulación xeral contida na Lei 38/2003, do 17 de novembro, xeral de subvencións, no regulamento desta lei aprobado polo Real decreto 887/2006, do 21 de xullo (a meirande parte dos seus preceptos son de carácter básico e, xa que logo, de preferente aplicación á lexislación autonómica) e na Lei 9/2007, do 13 de xuño, de subvencións de Galicia (que vén a reproducir case na súa totalidade a lei estatal básica). Logo das disposicións xerais de carácter introdutorio (capítulo I), este texto normativo céntrase nos procedementos de concesión das subvencións, fixándose os criterios e trámites propios para o outorgamento daquelas no réxime ordinario de concorrencia competitiva, así coma o réxime singular e excepcional para o outorgamento directo das chamadas subvencións nominativas, estremando o rigor e as esixencias procedementais para evitar a falla de motivación e mesmo a arbitrariedade (sección segunda). Seguidamente regúlase no capítulo III o réxime de xustificación, concretando especialmente os requisitos formais da documentación xustificativa que se veñen esixindo nesta Deputación, así como regulando con precisión o concepto de coeficiente de financiamento e a fórmula para a súa determinación. Tamén se incorporan a este capítulo as disposicións que acomodan os prazos de xustificación ao principio de imputación temporal dos créditos contido no Texto refundido da Lei reguladora das facendas locais e na normativa orzamentaria e contable de desenvolvemento. O capítulo IV regula o procedemento de control financeiro, modificando as disposicións contidas na ordenanza en vigor para adaptalas ao Regulamento do réxime xurídico de control interno das entidades do sector público local (RD 324/2017, do 29 de abril). Igualmente, mellórase o actual texto normativo delimitando con precisión as competencias do órgano interventor e a súa desconcentración, a distribución de funcións e, no apartado procedemental, introducindo a posibilidade de que se insten probas complementarias polas persoas interesadas no trámite de alegacións. O capítulo seguinte é moi breve e está adicado ao procedemento de reintegro, limitándose a atribuír ao órgano interventor a súa instrución e precisando a distribución de funcións. Esta atribución xa fora realizada por resolución de Presidencia, ao seren tanto este procedemento coma o sancionador, procedementos derivados que se instrúen na meirande parte dos supostos a consecuencia da conclusión obtida nos procedementos de control financeiro, polo que resulta máis operativo e funcional que sexa persoal da propia Intervención o que execute os seus propios informes. Neste mesmo senso, un anteproxecto de modificación da Lei xeral de subvencións que se coñeceu no ano 2016 xa tiña previsto tamén esta atribución dos reintegros á Intervención Xeral do Estado. No capítulo VI desenvólvese a potestade regulamentaria no exercicio da potestade sancionadora nesta materia, tal como habilita especialmente o artigo 64 da Lei xeral de subvencións. Con pleno respecto ao principio de reserva de lei nesta materia, o presente texto normativo só introduce concreción nas condutas que poden ser constitutivas de infraccións leves, sen que nada novo se regule con respecto ás condutas que poden ser constitutivas de infraccións graves ou moi graves. Logo, no apartado de sancións, dado que se require a concreción dos criterios de gradación, a ordenanza limítase a regulalos, para que a actuación do instrutor do expediente estea debidamente regulada, limitándose a aplicar automaticamente estes criterios normativos. Dado que as sancións graves e moi graves poden ter contías certamente significativas e de moi difícil asunción e pagamento por parte das persoas beneficiarias de subvencións (especialmente as entidades non lucrativas) aprovéitase tamén este texto normativo para aumentar as porcentaxes de redución das sancións para os casos nos que a persoa infractora recoñeza a súa responsabilidade e proceda ao pagamento voluntario da sanción imposta, renunciando a presentación de recursos en vía administrativa e se comprometa ao pagamento inmediato, tal como permite o artigo 84 da Lei 39/2015. As porcentaxes mínimas do 20 por cento elévanse ata o 30 por cento, polo que o recoñecemento da responsabilidade e o pago en período voluntario suporá unha redución do 60 por cento do importe da sanción. Finalmente, considérase conveniente aproveitar este texto normativo para establecer normas regulamentarias respecto á xestión, pagamento e posterior control de achegas económicas que non son propiamente subvencións, segundo o concepto legal establecido no artigo 2 da Lei xeral de subvencións, pero que teñen natureza análoga ao seren transferencias correntes ou de capital que se outorgan sen contraprestación directa da persoa beneficiaria. Así regúlanse neste derradeiro capítulo as cotas de socio e transferencias correntes e de capital a entidades nas que está integrada esta Deputación ou poida integrarse no futuro, de xeito que tamén con respecto a estas achegas de diñeiro se lles poidan aplicar aqueles obxectivos de rigor procedemental no seu outorgamento, eficiencia na súa aplicación e sometemento ao debido control. En virtude destas consideracións, de conformidade coa atribución conferida ao Pleno no artigo 33.2, apartado b), da Lei 7/85, de bases de réxime local, preséntase para a súa aprobación, logo do ditame favorable da Comisión Informativa de Economía e Facenda e Especial de Contas, o seguinte texto normativo de ORDENANZA XERAL DE SUBVENCIÓNS E OUTRAS TRANSFERENCIAS DA DEPUTACIÓN DA CORUÑA. CAPÍTULO I: DISPOSICIÓNS XERAIS.1. No exercicio da potestade regulamentaria que lle confire ás deputacións provinciais o artigo 4.1 a) da Lei 7/85, do 2 de abril, de bases de réxime local, e consonte á habilitación legal específica que se permite neste ámbito de acción administrativa nos artigos 17.2, 64 e disposición adicional décimo cuarta da Lei 38/2003, do 17 de novembro, xeral de subvencións, regúlanse a través desta ordenanza o desenvolvemento normativo necesario para a concesión, xestión, fiscalización e pagamento de subvencións e outras achegas sen contraprestación, así como os procedementos de control financeiro, de reintegro e os que se tramitan para o exercicio da potestade sancionadora.2. Con pleno respecto ao principio de xerarquía normativa establecido no artigo 9.3 da Constitución, os preceptos desta ordenanza serán de aplicación en todo o non disposto e regulado especificamente na Lei 38/2003, xeral de subvencións, no seu Regulamento de desenvolvemento (Real decreto 887/2006, do 21 de xullo), e na Lei 9/2007, do 13 de xuño, de subvencións de Galicia.1. A presente ordenanza será de aplicación a todas as subvencións que conceda a Deputación Provincial da Coruña, sexan en metálico ou en especie e con independencia do procedemento específico que se siga para o seu outorgamento. Igualmente, a regulación contida nos capítulos IV, V e VII resultará de aplicación as transferencias, cotas de socio e demais achegas sen contraprestación que se poidan acordar.2. A aprobación, xestión e modificación dos plans de obras e servizos e doutros plans especiais que teñan coma beneficiarios os concellos que integran a provincia, rexerase polas súas disposicións específicas; non obstante, resultarán de plena aplicación ao control dos fondos as disposicións contidas nos capítulos IV e V, referidos respectivamente aos procedementos de control financeiro e de reintegro.3. Na xestión de subvencións e axudas que poidan concederse e que estean financiadas pola Unión Europea ou por outras administracións públicas aplicarase, as normas recollidas nesta ordenanza terán carácter supletorio respecto da normativa específica que resulte de aplicación, ben sexa procedente da Unión Europea ou da administración da que procedan os fondos.4. Os premios que se outorguen sen solicitude previa do beneficiario regularanse polas bases específicas aprobadas para este efecto.5. As subvencións que teñan coma finalidade a cooperación internacional ao desenvolvemento regularanse polas súas normas específicas, de conformidade co disposto na disposición adicional décimo oitava da Lei xeral de subvencións, aplicándose con carácter supletorio as normas contidas nesta ordenanza.6. As disposicións reguladoras do procedemento de control financeiro (capítulo IV) e do procedemento de reintegro (capítulo V) resultarán igualmente de aplicación aos procedementos de tal natureza que instrúa o órgano interventor da Deputación, en virtude da delegación que poida ser acordada polos concellos da provincia. As disposicións relativas ao exercicio da potestade sancionadora e procedemento sancionador contidas no capítulo VI só resultarán de aplicación aos procedementos desta natureza que instrúa o órgano interventor, en virtude da delegación conferida polos concellos da provincia, cando estes non tiveran disposición específica aprobada nesta materia.1. Compételle ao Pleno da Corporación a planificación da acción de fomento da Deputación, ben sexa mediante a aprobación dun plan estratéxico plurianual ou a través da aprobación do orzamento anual, no que se doten os créditos necesarios para levar a cabo tal acción nos ámbitos de cooperación coa prestación dos servizos públicos municipais e desenvolvemento cultural, deportivo, social e económico da provincia. Tamén lle compete a este órgano o exercicio da potestade regulamentaria nesta materia, mediante a aprobación, modificación ou derrogación de ordenanzas xerais ou sectoriais, así coma a concesión con carácter excepcional de subvencións directas de carácter nominativo, cando aprecie circunstancias de singularidade ou excepcionalidade que imposibiliten ou dificulten a súa convocatoria pública e logo de seguirse o procedemento regulado na sección segunda do capítulo II desta ordenanza.2. A aprobación das convocatorias de subvencións, resolucións de concesión ou modificación, aprobación da xustificación e ordenación do pago ou, se é o caso, declaración da perda do dereito ao cobro, son atribucións que lle corresponden á Presidencia, sen prexuízo das delegacións que se poidan acordar en cada momento a prol da Xunta de goberno ou de calquera persoa deputada.3. Baixo a dirección e impulso da Presidencia ou órgano no que poida delegar, a instrución de todos os expedientes é tarefa propia dos servizos administrativos aos que lles corresponda por razón da materia, que actuarán baixo a dirección do persoal funcionario que desempeñe a xefatura de cada un deles, a quen lle corresponderá a redacción e sinatura de todos os informes e propostas de acordo, sen prexuízo do asesoramento legal preceptivo atribuído legalmente á Secretaría Xeral e da fiscalización interna exercida polo órgano interventor.4. O exercicio do control financeiro, tanto das subvencións e transferencias coma as dos concellos que deleguen esta competencia na Deputación, é atribución do órgano interventor, ao que lle corresponde a planificación desta tarefa segundo unha análise previa de riscos, e a posterior instrución dos expedientes, dándolle conta ao Pleno da Corporación do plan aprobado e dos resultados obtidos. Coa finalidade de acadar maior operatividade e eficacia, tamén se lle atribúe ao persoal deste órgano a instrución dos expedientes de reintegro e sancionadores nesta materia.1. Co fin de darlle estrito cumprimento ao apartado c) do artigo 2.1 da Lei 38/2003, do 17 de novembro, xeral de subvencións, os proxectos ou actividades subvencionadas han de estar perfectamente descritos nos documentos técnicos ou memorias que acheguen as persoas solicitantes, debendo diferenciarse da actividade xeral que leven a cabo aquelas e explicando a utilidade pública ou interese social que se pretende acadar.2. Ao proxecto ou actividade para a que se solicita a subvención deberán atribuírselle gastos e recursos específicos ou afectados que, malia que estean integrados no orzamento xeral da persoa solicitante, deberán ser obxecto dun seguimento contable específico. Igualmente, deberase detallar un cronograma para a súa execución ou desenvolvemento.3. De ningún xeito se poderá outorgar unha subvención para executar un proxecto ou actividade que, no momento de presentarse a correspondente solicitude, xa estea completamente executado ou rematada aquela. Agora ben, no caso de que se produza unha demora na publicación da convocatoria dun programa de subvencións para actividades ordinarias de carácter anual, admitirase a solicitude para subvencionar aquelas xa realizadas ou en curso de execución no exercicio natural, outorgándolle en tal caso carácter retroactivo ao acto de concesión, de xeito que se poidan financiar os gastos devindicados dende que se inicie a actividade, sempre que se respecte o principio de imputación temporal de créditos establecido no artigo 176 do Texto refundido da Lei reguladora das facendas locais.1. Só poderán ser beneficiarias das subvencións que conceda a Deputación, así coma doutras transferencias ou achegas, as persoas físicas ou as persoas xurídicas, públicas ou privadas, sen que se poida outorgar subvención ou achega ningunha ás entidades que carezan de personalidade xurídica.2. As persoas físicas beneficiarias deberán ter capacidade de obrar ou, noutro caso, actuar por medio da persoa que exerza a súa patria potestade, tutela ou curatela. As persoas xurídicas que formen parte do grupo dunha administración pública deberán acreditar a inscrición no inventario ao que se refire o artigo 83 da Lei 40/2015, do 1 de outubro, do réxime xurídico do sector público, e as persoas xurídicas privadas a inscrición dos seus estatutos no rexistro público correspondente. Tratándose de asociacións constituídas ao abeiro da Lei orgánica 1/2002, reguladora do dereito á asociación, deberán contar cun mínimo de 25 membros, agás as excepcións que motivadamente se poidan establecer nunha convocatoria específica.3. Ademais dos requisitos dispostos con carácter xeral na lexislación básica estatal e autonómica, as persoas beneficiarias das subvencións, transferencias ou achegas provinciais, deberán contar cos seguintes requisitos adicionais: a) Ter o domicilio na provincia da Coruña ou acreditaren que as actividades e investimentos obxecto da subvención se realizarán no ámbito territorial desta provincia. b) Dispor dun único enderezo de correo electrónico de contacto durante toda a tramitación do expediente, ao que se dirixirán as comunicación necesarias. c) As persoas que ocupen a presidencia e secretaría da entidade e quen a represente perante a Deputación -no caso de ser distinta das dúas anteriores-, deberán dispor de certificado dixital que lles permita a sinatura electrónica de documentos.4. Agás as excepcións que se poidan establecer en cada convocatoria específica, só poderá concederse unha subvención anual por persoa xurídica. Co fin de que non se eluda o cumprimento deste límite, considerarase que existe só unha persoa xurídica cando as persoas socias ou directivas sexan comúns en máis dun 50 por cento en dúas ou máis entidades ou aquelas ás que lle resulte aplicable o concepto de grupo segundo o disposto no artigo 42 do Código de comercio e normativa contable de desenvolvemento.1. Ademais de facer constar a colaboración da Deputación na información gráfica ou audiovisual relativa á persoa beneficiaria e as súas actividades, en cada convocatoria específica ou convenio regulador determinaranse de xeito detallado os medios de difusión para dar a coñecer o importe e a porcentaxe do financiamento provincial da actividade ou proxecto subvencionado.2. As persoas beneficiarias deberán levar a contabilidade segundo a normativa que lles resulte aplicable, de xeito que quede garantido o rexistro dos gastos subvencionables e de todos os ingresos obtidos, diferenciando entre os recursos xerais e os afectados especificamente ao financiamento do proxecto ou actividade subvencionada. En todo caso, deberán contar polo menos coa seguinte información contable:  Rexistro cronolóxico de ingresos e gastos ou cobros e pagamentos, que deberá estar debidamente conciliado cos cargos e abonos das contas bancarias. Ao final de cada exercicio o documento ou libro que se forme pola agrupación destes rexistros deberá estar dilixenciado polas persoas que exerzan os cargos de presidencia, secretaría e tesourería da persoa xurídica.  Liquidación anual de ingresos e gastos, cun apartado específico para os ingresos e gastos imputables ao proxecto ou actividade subvencionada. Este documento deberá ser obxecto de aprobación pola asemblea, padroado ou órgano similar, deixándose constancia en acta das magnitudes ou resultados obtidos.  Libro de inventario, no que se rexistren axeitadamente todos os bens e dereitos da persoa xurídica, así coma a rectificación anual por altas e baixas que se produzan, que deberá ser obxecto de aprobación pola asemblea, padroado ou órgano similar e dilixenciado polas persoas que exerzan a presidencia, secretaría e tesourería da entidade.3. As persoas beneficiarias teñen a obriga de arquivar e conservar a documentación xustificativa da subvención ou achega recibida, así coma os rexistros e libros contables aos que se refire o apartado anterior, polo menos durante un período de catro anos desde que se cobrara o importe da subvención ou recibira a achega ou, no caso de subvencións para a construción, adquisición ou mellor de inmobilizado, durante o tempo de afectación do ben á finalidade pública ou interese social fomentado. Se neste período de tempo se producira un cambio do persoal directivo da persoa xurídica, deberá constar expresamente en acta a entrega ou traspaso desta documentación dos cargos saíntes ás persoas que tomen nova posesión da directiva, padroado ou órgano similar.1. Con carácter xeral e agás regulación específica prevista nas bases reguladoras, as subvencións que conceda a Deputación serán compatibles coa percepción doutras subvencións, axudas, ingresos ou recursos para a mesma finalidade, procedentes de calquera administración pública ou entidade privada, nacionais, da Unión Europea ou de organismos internacionais, sen prexuízo do límite regulado no apartado seguinte.2. O importe que se perciba por cada subvención, illadamente ou en concorrencia con outros ingresos públicos ou privados obtidos para a mesma finalidade, non pode superar en ningún caso o custo da actividade ou proxecto subvencionado. Para o efecto de aplicación desta norma, a contabilidade da persoa beneficiaria deberá permitir distinguir os ingresos afectos á actividade ou proxecto subvencionado dos restantes recursos xerais dos que dispoña para o seu financiamento. CAPÍTULO II: OS PROCEDEMENTOS DE CONCESIÓN E XESTIÓN DAS SUBVENCIÓNS.1. Con carácter xeral e ordinario a Deputación da Coruña concederá as subvencións en réxime de concorrencia competitiva, mediante procedementos baseados na publicidade da convocatoria e nos principios de transparencia, concorrencia, obxectividade, igualdade e non discriminación. Igualmente procurarase a maior eficiencia na asignación e utilización dos fondos públicos.2. Só de xeito singular e excepcional, cando existan razóns de interese público, social, económico ou humanitario que imposibiliten a convocatoria pública e como tal estean acreditadas nunha memoria emitida polo servizo competente, poderá acordar o Pleno da Corporación a concesión dunha subvención directa ou de carácter nominativo.3. Namentres non se teña aprobado o plan estratéxico de subvencións, entenderase que son obxectivos da acción de fomento provincial o desenvolvemento integral dos servizos municipais de carácter básico (nas subvencións que teñan como beneficiarios os concellos e outras entidades locais) e o apoio a sectores cultural, social, deportivo, económico e produtivo da provincia, sempre que desenvolvan a súa acción no seu ámbito territorial (nas subvencións a prol de persoas privadas). En todo caso, calquera gasto que se propoña deberá quedar supeditado na súa aprobación ao cumprimento do obxectivo de estabilidade orzamentaria e o respecto á regra de gasto.1. O procedemento de concorrencia competitiva iníciase sempre de oficio, mediante a convocatoria aprobada polo órgano competente, no marco regulador desta ordenanza e de toda a normativa estatal e autonómica de superior xerarquía.2. A convocatoria é un acto administrativo de carácter xeral, polo que deberá publicarse na Base de Datos Nacional de Subvencións e no Boletín Oficial da Provincia. O seu contido mínimo será o seguinte: a) Invocación inicial da normativa de xeral aplicación, coa indicación expresa de que esta ordenanza reguladora ten o carácter de bases reguladoras. b) Contía máxima do gasto e crédito orzamentario ao que se imputa. No caso de que o gasto sexa tramitado con carácter de anticipado, deberá estar ditaminado favorablemente pola comisión informativa correspondente o proxecto do Orzamento xeral para o ano seguinte ou, a modificación orzamentaria que se estea a tramitar. c) Fundamento competencial no que se encadra a acción de fomento, no marco do plan estratéxico de subvencións ou orzamento anual, explicándose a finalidade de utilidade pública ou interese social que se pretende acadar. d) Requisitos para solicitar a subvención e forma de acreditalos e documentos que deberán achegarse, coa indicación expresa de que todo o procedemento será tramitado por medios electrónicos a través da Plataforma SUBTEL ou calquera outra que a substitúa, incluídas as notificacións, requirimentos e, se é o caso, tramitación dos procedementos posteriores de control financeiro, reintegro e sancionador. e) Cadro de gastos que puideran resultar subvencionables, indicando as contas contables ás que resulten imputables, seguindo para tal efecto o Plan xeral de contabilidade, Plan de entidades non lucrativas ou calquera outra adaptación sectorial que resulte aplicable. f) Indicación dos órganos competentes para a ordenación, instrución e resolución do procedemento. g) Composición do comité técnico de valoración. h) Criterios de valoración das solicitudes, nos termos que se regulan seguidamente. i) Contía máxima e mínima de cada subvención que se vaia conceder fixada tanto en termos absolutos como porcentuais, mediante o establecemento dun límite superior e, se é o caso, inferior, ao coeficiente de financiamento do gasto que resulte subvencionable. j) Prazo de presentación de solicitudes, de resolución provisional, manifestación da necesaria aceptación, resolución definitiva e notificación; de ser o caso, posibilidade de reformular a solicitude logo da concesión provisional, así coma a posibilidade de redistribuír entre as persoas beneficiarias o crédito orzamentario sobrante, no caso de non esgotarse o importe previsto na convocatoria. Tamén se poderá establecer unha reserva de crédito para atender aquelas solicitudes que, por circunstancias descoñecidas e acaecidas con posterioridade, non puideran ser presentadas en prazo. k) Período de execución da actividade ou proxecto, indicando o prazo máximo para o seu remate e a posibilidade de pedir prórroga. l) Publicidade que debe dar a persoa beneficiaria á subvención, con indicación dos medios posibles que ha utilizar para tal fin. m) Posibilidade de efectuar pagamentos anticipados ou aboamentos a conta, así coma o réxime de garantías que, se é o caso, se teñan que presentar. n) De ser o caso, incompatibilidade con outros ingresos ou achegas para a mesma finalidade. o) Prazo e forma de xustificación, indicando a documentación que se terá que presentar. p) Prazo máximo de pagamento.1. Cada convocatoria fixará os criterios obxectivos para o outorgamento e cuantificación de cada subvención, fixándose a ponderación relativa atribuída a cada un destes.2. Cando os posibles beneficiarios sexan os concellos ou outras entidades locais da provincia, deberán utilizarse algún dos seguintes criterios de baremación:  O carácter supramunicipal do proxecto ou actividade.  A superficie do termo municipal e o número de lugares poboados.  O custo do servizo  A poboación da entidade local e a súa distribución en función de distintos estratos que ponderen o grao de envellecemento, a poboación infantil existente, o nivel de desemprego ou a adicación a determinado sector produtivo.3. Cando sexan entidades non lucrativas as posibles persoas beneficiarias, escolleranse algún dos seguintes criterios:  A supramunicipalidade do proxecto ou actividade.  O número de persoas beneficiarias do proxecto ou actividade.  Os recursos persoais e materiais cos que contan as entidades.  Os menores custos unitarios nos que se incorre na execución da actividade.4. Se as subvencións van destinadas a persoas que realizan actividades económicas, os criterios a escoller serán os seguintes:  A creación de novas empresas, de novos postos de traballo ou a estabilización e mellora do emprego.  O desenvolvemento de sectores económicos estratéxicos para un determinado ámbito territorial.  O carácter innovador do proxecto ou actividade e a súa incidencia na mellora dos recursos naturais ou do medio ambiente.5. No caso de subvencións a prol de persoas físicas, os criterios poderán ser:  A capacidade económica.  Os méritos académicos, científicos ou deportivos.1. As solicitudes presentaranse de xeito telemático na sede electrónica da Deputación da Coruña, a través da plataforma de tramitación electrónica Subtel. A presentación por este medio producirá plenos efectos xurídicos, sempre que a solicitude sexa presentada dentro do prazo establecido e na plataforma citada. Non se terán en conta as solicitudes presentadas noutros rexistros.2. Os prazos de solicitude serán os que establezan de xeito particular cada unha das convocatorias específicas, que serán contados desde a publicación do anuncio na Base de Datos Nacional de Subvencións, que tamén será publicado no Boletín Oficial da Provincia.3. A documentación que se ha presentar será detallada en cada convocatoria específica e, coma mínimo, será a seguinte: a) Certificación do acordo de solicitude e do nomeamento da persoa representante para a relación coa Deputación. b) Acreditación da delegación da Presidencia ou persoa en quen delegue na que se especifique o alcance desta delegación. c) Declaración de estar legalmente constituída antes de presentar a solicitude, de dispor de estatutos debidamente inscritos no rexistro público correspondente e adaptados á lexislación vixente. d) Certificación dos datos bancarios da entidade, segundo o modelo aprobado pola Deputación da Coruña. En caso de que estes datos xa consten no ficheiro de terceiros da Deputación, non resultará preciso achegar este documento. e) Declaración de non estaren incursas a persoa representante e a entidade nas causas de incompatibilidade ou incapacidade para seren beneficiarias ou percibiren subvencións das administracións públicas, segundo o disposto na lexislación de carácter xeral. f) Documento explicativo da actividade ou investimento que se vai realizar, coa programación temporal deste (cada convocatoria deberá determinar un contido mínimo e necesario). g) Autorización para que a Deputación poida obter as certificacións das administracións tributarias correspondentes e da Tesourería da Seguridade Social nas que se acredite que a entidade está ao corrente nas súas obrigas tributarias e coa Seguridade Social no momento de recoñecer as obrigas e ordenar o pagamento. h) Solicitude de autorización, se procede, en caso de que a persoa solicitante concerte a execución total ou parcial da actividade ou proxecto subvencionado con persoas físicas ou xurídicas vinculadas á entidade, (segundo o disposto no artigo 29.7, d, da Lei Xeral de subvencións e artigo 68 do Regulamento desta Lei aprobado por RD 887/20016, do 21 de xullo). i) No caso de que algunha das actividades que execute a entidade solicitante implique o contacto habitual con menores de idade, certificación de que comprobou que o persoal ao seu cargo non foi condenado por sentenza firme por ningún delito contra a liberdade e indemnidade sexual, que inclúe a agresión e abuso sexual, acoso sexual, exhibicionismo e provocación sexual, prostitución e explotación sexual e corrupción de menores, así como trata de seres humanos. Igualmente, para o persoal que se incorpore con posterioridade ás actividades subvencionadas, compromiso de facer a comprobación a que se refire este apartado. j) Calquera outra documentación, compromisos ou manifestacións que se especifiquen na convocatoria correspondente ou que sexa precisa para a valoración da solicitude.4. No caso de que a documentación achegada fose incorrecta ou insuficiente, concederase un prazo de dez días para a súa emenda. Transcorrido este prazo sen que a persoa interesada atenda o requirimento, entenderase que desiste do seu pedimento.5. Serán rexeitadas automaticamente as solicitudes que conteñan documentos electrónicos que incorporen código malicioso ou dispositivo susceptible de afectar á integridade ou seguridade do sistema, omitan documentos esixidos, non cubran nos cuestionarios telemáticos os campos requiridos coma obrigatorios ou cando conteñan incongruencias ou omisións que impidan o seu tratamento.1. Logo de que o servizo correspondente, co carácter de órgano instrutor do procedemento de concesión, teña determinado as solicitudes recibidas e, se é o caso emendadas, que reúnen todos os requisitos previstos nesta ordenanza xeral e na convocatoria específica, someteraas a un comité técnico de valoración, designado polo órgano competente e composto por un mínimo de tres persoas expertas ou de recoñecido prestixio profesional sobre a materia, que deberá facer unha valoración e asignación de puntos a cada solicitude, aplicando os criterios establecidos en cada convocatoria específica segundo o previsto no artigo anterior. As funcións de secretaría dos comités técnicos serán realizadas por persoal funcionario do servizo correspondente, con voz, pero sen voto.2. En función dos puntos asignados e dentro do límite máximo do crédito dispoñible, a xefatura do servizo instrutor realizará proposta motivada, na que expresará a relación de solicitantes para os que se propón a concesión de subvención e a súa contía, así coma as solicitudes desestimadas, as desistidas e as non admitidas a trámite.3. Logo da preceptiva fiscalización do órgano interventor, sobre a proposta realizada polo servizo instrutor, a Presidencia ditará resolución de concesión provisional, que deberá notificárselles ás persoas interesadas concedéndolles un prazo de dez días hábiles para presentaren, se é o caso, a desistencia da solicitude, reformulación, cambio de obxecto, ou as alegacións que estimen oportunas. No caso de non formular desistencia expresa, a subvención entenderase aceptada tacitamente.1. As alegacións que, de ser o caso, presenten as persoas interesadas, deberán ser estudadas polo órgano instrutor e, unha vez emitido o correspondente informe-proposta, remitiranse ao órgano interventor para a súa fiscalización. Con base nese informe-proposta, a Presidencia ditará a resolución definitiva de concesión. No caso de que non se presentaran alegacións no prazo establecido para o efecto, a resolución ata entón provisional terá o carácter de definitiva.2. Cando se solicitara autorización para contratar con persoas ou entidades vinculadas e, sempre que se achegara a información necesaria, esta autorización entenderase concedida no acto de concesión definitiva, nos termos da solicitude presentada.1. Despois da notificación da resolución de concesión provisional e dentro do prazo concedido de dez días hábiles, a persoa beneficiaria deberá reformular a súa solicitude unicamente no caso de que o orzamento definitivo da actividade ou do investimento que se vai realizar sexa inferior ao orzamento subvencionado que se debe xustificar, segundo estea fixado naquela resolución provisional.2. A solicitude de reformulación deberá achegar o proxecto adaptado ao novo orzamento, debendo respectarse o obxecto e a finalidade da subvención provisionalmente concedida.3. Na resolución de concesión definitiva aprobarase, se procede, a reformulación e manteranse as condicións de concesión da subvención, minorándose, se é o caso, o importe que corresponda.1. Despois da notificación de resolución de concesión provisional das subvencións e dentro do prazo concedido de dez días hábiles, a persoa beneficiaria poderá solicitar, razoadamente, o cambio de obxecto da subvención, para o que deberá achegar o proxecto ou memoria adaptados ao novo obxecto. En todo caso, o proxecto ou memoria adaptados deberán respectar a finalidade da subvención provisionalmente concedida.2. A solicitude de cambio de obxecto será resolta pola Presidencia, logo da avaliación realizada polo comité técnico de valoración e o correspondente informe-proposta do órgano instrutor. Para a avaliación desta solicitude teranse en conta as seguintes circunstancias:  Se o orzamento da nova actividade ou investimento é superior ou igual ao orzamento subvencionado inicial, manteranse as mesmas condicións da subvención concedida: coeficiente de financiamento, importe da subvención e orzamento subvencionado.  Se o orzamento da nova actividade ou investimento é inferior ao orzamento subvencionado inicial, o comité técnico de valoración, logo do informe previo do órgano instrutor, deberá determinar o novo coeficiente de financiamento para o novo importe da subvención, así como o novo orzamento subvencionado, contías que serán inferiores ás inicialmente establecidas.3. O simple cambio dalgún dos conceptos de gasto non se considerará cambio de obxecto, aínda que estes gastos non previstos no orzamento non se considerarán subvencionables. Tampouco se producirá o cambio de obxecto pola simple variación de circunstancias de lugar e tempo, sempre que se cumpra cos prazos xerais establecidos na convocatoria e non se altere a finalidade da subvención concedida. En todo caso, haberá que comunicarlle telematicamente á Deputación estas circunstancias antes de que se produzan.4. As convocatorias específicas dos programas de subvencións poderán establecer os supostos nos que non se admiten cambios de obxecto.1. Cando unha persoa interesada considere que unha actividade ou proxecto que vai desenvolver non pode ser subvencionada ao abeiro de ningún dos programas de subvencións ou plans convocados anualmente pola Deputación, poderá presentar unha solicitude de subvención, achegando unha memoria detallada con datos técnicos, xurídicos, orzamentarios e temporais, así coma a documentación acreditativa de que cumpre cos seguintes requisitos: a) O carácter excepcional e singular da actividade ou proxecto, non coñecéndose que exista ningunha outra acción de similares características, a xustificación de que non pode acollerse a ningún dos programas de subvencións de concorrencia competitiva ou plan da Deputación e a falla de financiamento propio ou alleo para proceder á súa execución. Para este efecto, deberá achegar o orzamento do proxecto ou actividade e a documentación económico-financeira que poña de manifesto a falla de financiamento propio: contas anuais do derradeiro exercicio económico, declaración-liquidación do Imposto sobre Sociedades e balance de comprobación de sumas e saldos emitido na data da solicitude. No caso de entidades públicas deberá achegarse un estado de execución do orzamento emitido á data da solicitude b) Razóns de interese público de carácter cultural, deportivo, social, económico ou humanitario para que a Deputación provincial, no fomento dos intereses peculiares da provincia, deba contribuír economicamente ao desenvolvemento do proxecto ou actividade. c) Certificación do acordo da asemblea de socios, padroado ou, no caso de que o solicitante sexa un concello ou entidade local, do Pleno da Corporación, no que conste a declaración da excepcionalidade e singularidade da actividade ou proxecto e da solicitude da subvención provincial. Neste acordo debe constar o importe da subvención solicitada e do coeficiente de financiamento proposto.1. Recibida a solicitude e documentación complementaria, o servizo competente por razón da materia emitirá un informe no que se pronuncie sobre o cumprimento dos requisitos previstos no apartado anterior e, se é o caso, a proposta de acordo correspondente, na que se indicará a aplicación orzamentaria á que se imputará o gasto.2. Logo do informe do servizo competente, emitirá un informe xurídico a Secretaría Xeral, procedéndose seguidamente ao sometemento do expediente á fiscalización do órgano interventor.3. Á vista dos informes emitidos e o ditame previo da comisión informativa correspondente, corresponderalle ao Pleno da Corporación a adopción do acordo que proceda.4. As solicitudes recibidas que carezan de fundamento ou motivación serán non admitidas a trámite mediante resolución de Presidencia, logo do informe emitido polo servizo correspondente.1. Logo da aprobación polo Pleno da Corporación, a formalización da subvención, impoñéndoselle á persoa beneficiaria todos os compromisos e obrigas establecidos legalmente e nos artigos desta ordenanza que regulan a concesión e xustificación das subvencións en concorrencia competitiva, outorgarase un convenio de cooperación, ao abeiro do disposto no capítulo VI do título preliminar da Lei 40/2015, do 1 de outubro, de réxime xurídico do sector público. O borrador deste documento deberá figurar no expediente tramitado para a concesión, seguindo para a súa preparación os modelos-tipo que estean aprobados polo Pleno da Corporación.2. O convenio será asinado pola persoa representante legal da entidade beneficiaria, acreditando previamente a Secretaría Xeral que está facultado para este outorgamento, e polo titular da Presidencia da Deputación ou persoa deputada na que delegue, dando fe do acto o Secretario Xeral da Corporación. O outorgamento deste documento supón a aceptación da subvención por parte da persoa beneficiaria, así como a asunción de todos os compromisos e obrigas establecidos. CAPÍTULO III: A XUSTIFICACIÓN DAS SUBVENCIÓNS CONCEDIDAS.1. A xustificación, actuación obrigatoria da persoa beneficiaria, deberá realizarse mediante a presentación da conta xustificativa, na modalidade xeral ou simplificada, segundo se concrete en cada convocatoria xeral ou convenio regulador, co contido que se detalla nos apartados seguintes.2. Con carácter xeral, a conta xustificativa deberá incorporar os seguintes apartados: a) Unha memoria xustificativa do cumprimento das condicións impostas, describindo a actuación realizada, con indicación dos resultados obtidos e do número de persoas beneficiarias. Este documento deberá estar asinado pola persoa física que desempeñe a representación legal da persoa beneficiaria. b) Unha relación clasificada dos gastos realizados, agrupados segundo os conceptos que figuraban no orzamento da solicitude, indicando se é o caso as desviacións acaecidas e detallando a codificación contable que lles resulte aplicable. Nesta relación figurará a identificación da persoa acredora e o seu NIF, o tipo de documento no que se documentou o gasto e a súa data, o importe imputado e o efectivamente pagado de ser o caso, os posibles descontos fiscais. No caso de entidades públicas beneficiarias, este documento terá o carácter de certificación expedida polo órgano responsable da contabilidade; nas restantes entidades deberá asinalo conxuntamente a persoa que exerza as funcións financeiras ou de tesourería e a persoa que exerza a representación legal da entidade respectiva. c) Unha relación detallada de todos os ingresos de natureza pública ou privada obtidos para a mesma finalidade, con indicación do seu importe e procedencia, así coma dos propios ingresos que xere a actividade subvencionada ou, pola contra, manifestación de que non se obtiveron outros ingresos para a mesma finalidade. No caso de entidades públicas beneficiarias, este documento deberá ter o carácter de certificación expedida polo órgano responsable da contabilidade; no caso de persoas beneficiarias privadas, deberán asinalo as persoas que exerzan a responsabilidade de tesourería e a representación legal da entidade. d) Unha certificación (entidades públicas) ou declaración (persoas privadas) dos medios polos que se lle deu publicidade á subvención concedida, segundo o formato esixido en cada convocatoria ou convenio, achegando unha proba documental ao respecto.1. O coeficiente de financiamento defínese xa no momento de presentar a solicitude de subvención e resulta ser o cociente entre o importe da subvención solicitada e o orzamento de gastos estimados pola persoa solicitante.2. O orzamento subvencionado para xustificar será o resultado de dividir o importe da subvención concedida polo coeficiente de financiamento.3. No caso de que a persoa beneficiaria obtivera outras subvencións, ingresos públicos ou privados para a mesma finalidade, ou mesmo obtivera recursos propios xerados pola propia actividade ou proxecto subvencionado, que sumados ao importe da subvención concedida dean un resultado superior ao importe calculado segundo o apartado anterior, o orzamento subvencionado que se ha xustificar será a suma de todo o financiamento obtido por mor da realización da actividade ou proxecto subvencionado.1. Só se considerarán gastos subvencionables os que resulten imputables contablemente a algún dos conceptos fixados no orzamento que se tomou en consideración no acto de concesión da subvención ou que se detallou no convenio regulador, sempre que resultaran estritamente necesarios para executar o proxecto ou actividade subvencionada e se teñan devindicado no prazo previsto na convocatoria ou convenio regulador.2. O importe de cada gasto subvencionable non poderá superar o valor razoable segundo as normas contábeis nin o prezo de mercado. De ningún xeito serán subvencionables os gastos suntuarios nin os que correspondan a consumos que poidan resultar nocivos para a saúde das persoas ou contribuíran a producir unha infracción das normas reguladoras da ordenación do territorio, o medio ambiente ou o patrimonio histórico-artístico. No caso de indemnización por gastos de locomoción ou manutención, o importe subvencionable non superará as contías que, segundo a lexislación vixente en cada momento, estean exentas de tributación.1. A persoa beneficiaria terá que realizar por si mesma a actividade subvencionada, utilizando para tal fin os medios persoais e materiais dos que dispoña. Cando ditos medios resulten insuficientes, poderá contratar directamente con terceiros a provisión dos bens e servizos necesarios, sen que poida utilizar intermediarios que se limiten a xestionar a compra ou o servizo que non poden prover por eles mesmos, aumentando así o prezo final facturado.2. Non se poderán contratar prestacións de bens ou servizos con persoas que incorran nalgún dos supostos regulados no artigo 29.7 da Lei xeral de subvencións, a non ser que no caso de contratación con persoas vinculadas se cumpran previamente os requisitos dispostos en tal disposición. A realización da actividade por persoas traballadoras contratadas pola propia persoa beneficiaria non se considerará operación vinculada, sempre que os salarios devindicados se ateñan aos convenios colectivos en vigor.3. Cando o importe dun gasto subvencionable supere as contías do contrato menor establecidas na lexislación de contratos do sector público, a persoa beneficiaria deberá solicitar previamente polo menos tres ofertas a distintos provedores, con carácter previo á contratación, seleccionando a oferta máis vantaxosa consonte a criterios de eficiencia e economía. En calquera caso, as ofertas recibidas deberán achegarse coa documentación xustificativa.4. No caso de que o importe dun gasto subvencionable supere o importe de 60.000 euros, a persoa beneficiaria deberá seleccionar o provedor mediante un procedemento con publicidade e liberdade de concorrencia. Na valoración da oferta máis vantaxosa deberá participar persoal técnico da Deputación, que será designado para este cometido en cada caso e con solicitude previa da persoa beneficiaria.1. Os gastos que se incorporen á relación clasificada regulada no apartado b) do artigo 19.2 terán que estar acreditados cos seguintes documentos: a) A execución de obras: certificación de obra expedida por técnico competente e factura. Ademais achegarase unha fotografía dilixenciada por técnico competente. b) Subministracións: Albará de entrega e factura. No caso de adquisición de vehículos, igualmente deberá disporse do documento acreditativo da inscrición da titularidade a prol da persoa beneficiaria no rexistro público correspondente. c) Servizos: Factura e, de ser o caso, declaración-liquidación das retencións practicadas e ingresadas a prol da Axencia Tributaria. d) Gastos de persoal propio: contratos de traballo ou nomeamento de persoal funcionario, nóminas dos meses correspondentes, boletíns de cotización á Seguridade Social e declaración-liquidación das retencións practicadas; se é o caso, finiquitos de liquidación. e) Gastos derivados de impartir relatorios ou conferencias: folla de liquidación cos datos fiscais da persoa receptora e declaración-liquidación acreditativa da retención practicada e da súa declaración e ingreso a prol da Axencia Tributaria. f) Indemnizacións por manutención ou gastos de locomoción: folla de liquidación cos datos fiscais da persoa perceptora e coa descrición detallada do desprazamento realizado, achegando factura dos servizos de restauración e, se é o caso, aloxamento, da persoa perceptora. g) Alugueiros: contrato de alugueiro, recibos mensuais de pagamento e declaración-liquidación das retencións practicadas e do seu ingreso a prol da Axencia Tributaria. h) Adquisición de bens inmobles: escritura pública do contrato e inscrición correspondente no Rexistro da Propiedade a prol da persoa beneficiaria.2. No suposto de adquisición, construción, rehabilitación ou mellora de bens inmobles, adquisición de vehículos ou mobles, nas convocatorias ou no convenio regulador deberá fixarse o período de adscrición á finalidade pública para a que se concedeu a subvención. Se o ben resulta susceptible de inscrición nun rexistro público, deberá anotarse naquel o importe da subvención concedida e a afección do ben ao pagamento do reintegro, no caso de incumprimento da obriga de destino.1. A persoa beneficiaria deberá pagar os provedores de bens e servizos, así como as persoas traballadoras, nos prazos establecidos legal ou regulamentariamente e, en todo caso, no prazo máximo dun mes desde que teña cobrado o importe da subvención concedida.2. O cumprimento desta obriga, que se comprobará de ser o caso nun procedemento de control financeiro posterior, deberá quedar acreditado mediante transferencia bancaria, cheque nominativo, cargo, ingreso en conta ou calquera outra modalidade de pagamento bancario, sempre que en todo caso quede identificada a persoa ordenante (perceptora da subvención) e a persoa beneficiaria (provedora do ben ou servizo); non obstante, para os pagamentos de gasto que non excedan de 150 euros abondará co recibín do perceptor inserido no propio documento de gasto.1. A conta xustificativa deberá presentarse no prazo previsto na correspondente convocatoria ou, se é o caso, convenio regulador. Con carácter xeral, o prazo de xustificación non excederá de tres meses desde a finalización do período para realizar a actividade ou proxecto subvencionado.2. Por solicitude previa da persoa beneficiaria presentada como mínimo un mes antes de que venza o prazo inicialmente establecido, mediante resolución poderase conceder unha ampliación deste que non exceda da metade do prazo inicial, sempre que en ningún caso se poida prexudicar dereitos de terceiro.3. Se no prazo previsto non se tivera presentado a conta xustificativa, de inmediato a unidade xestora emitirá e notificará un requirimento á persoa beneficiaria concedéndolle un prazo improrrogable de quince días para que proceda á correspondente presentación e advertíndolle que, noutro caso, perderá o dereito ao cobro desta. En calquera caso, a presentación da conta xustificativa fóra de prazo dará lugar a incoación de expediente sancionador, impoñéndose a sanción que proceda de acordo co previsto no capítulo VI desta ordenanza.1. Unha vez recibida a conta xustificativa, a unidade xestora comprobará a correcta xustificación desta, nos termos previstos na presente ordenanza e na correspondente convocatoria ou convenio regulador. Para este efecto, será emitido un informe-proposta de aprobación da xustificación presentada ou, se é o caso, inicio de expediente de anulación e perda de dereito ao cobro, con proposta de reintegro no caso de que se realizara algún pagamento anticipado.2. No caso de que a documentación xustificativa presentada fose incompleta ou adoecese dalgún defecto, remitiráselle ao órgano interventor indicando tal circunstancia, para o efecto da súa valoración e, se é o caso, indicación doutras deficiencias que resulten emendables. Emitido informe polo órgano interventor ou conformado simplemente o da unidade xestora, concederáselle á persoa beneficiaria un prazo de dez días para que a emende ou, se é o caso, achegue a documentación complementaria requirida, tanto pola unidade xestora como polo órgano interventor. A falla de emenda ou a non presentación da documentación requirida dará lugar á perda do dereito ao cobro.3. Completada a documentación e emitido o informe-proposta favorable ao pagamento, o expediente será remitido ao órgano interventor, para o efecto de que se emita o preceptivo informe de fiscalización previo á aprobación da xustificación e pagamento.1. Logo do preceptivo informe de fiscalización do órgano interventor, ditarase a resolución de aprobación da conta xustificativa ou, se é o caso, de anulación e perda do dereito ao cobro. Emitida resolución de pagamento, a tesourería preparará a orde de transferencia correspondente a prol da conta bancaria designada pola persoa beneficiaria no modelo establecido con carácter xeral para todos os pagamentos pola Deputación.2. O pagamento terá que realizarse no prazo máximo de dous meses desde que a persoa beneficiaria presentara completamente a documentación xustificativa. No caso de que non se cumpra este prazo, a Deputación aboará de oficio os xuros de mora que se devindiquen a partir dese prazo, calculados consonte ao tipo disposto na Lei xeral de orzamentos para cada anualidade.3. Cando a natureza da subvención así o xustifique e co fin de non xerar dificultades de liquidez ás persoas beneficiarias, poderán realizarse pagamentos anticipados de ata o 50 por 100 do importe da subvención concedida, debendo a persoa beneficiaria achegar previamente a garantía correspondente, nos termos establecidos regulamentariamente; non obstante, estarán exentas de presentar garantía as administracións públicas e as entidades ás que se lles subvencione a realización de proxectos de cooperación internacional. En todo caso, o custo da garantía poderá ser considerado gasto subvencionable.4. Cando se subvencionen investimentos cuxa execución se estenda por máis dun ano, poderán realizarse ata dous pagamentos fraccionados en función do ritmo de execución da obra ou instalación, aboándose en cada pagamento o importe que resulte de aplicar o coeficiente de financiamento ao importe de gasto debidamente certificado e xustificado. CAPÍTULO IV: O PROCEDEMENTO DE CONTROL FINANCEIRO.1. Consonte ao disposto na disposición adicional décimo cuarta da Lei xeral de subvencións e de acordo co establecido no Regulamento de réxime xurídico do control interno nas entidades do sector público local (Real decreto 424/2017, do 28 de abril), correspóndelle ao órgano interventor o exercicio de control financeiro das subvencións, cotas de socio e demais transferencias correntes, como modalidade de control diferenciada da función interventora, e realizada “a posteriori” e plenamente integrada no modelo de control interno que teña aprobado este órgano.2. A planificación das actuacións mediante a aprobación do correspondente plan anual, a orde de incoación pola apreciación de riscos singulares, por denuncia ou por ampliación de actuacións competeralle á persoa titular da Intervención Xeral. Tamén lle corresponderá a emisión do informe-resumo ao que se refire o artigo 37 do Regulamento do réxime xurídico de control interno das entidades do sector público local. Do plan aprobado e das súas modificacións darase conta á Presidencia e, a través de tal órgano, ao Pleno da Corporación.3. A comunicación de inicio de actuacións, requirimentos de información, actos de ampliación de prazos, suspensións ou aprazamentos, así como a emisión dos informes de control financeiro corresponderalle ao persoal interventor con habilitación de carácter nacional que participa no exercicio de funcións reservadas nesta materia, segundo o exercicio desconcentrado de funcións que dispoña en cada momento o titular da Intervención xeral e con plena suxeición ao principio de xerarquía.4. As actuacións coas persoas interesadas en cada expediente, a análise da documentación achegada e mesmo a sinatura das dilixencias de comparecencia que se estendan para documentalas corresponderalle ao persoal actuario adscrito ao Negociado de control financeiro que se designe para este cometido, correspondéndolle tamén as restantes actuacións de trámite das que se deixe constancia no expediente mediante dilixencia estendida para o efecto. En todo caso, este persoal deberá desempeñar a condición de funcionario da subescala técnica e para a súa designación deberá acreditarse que dispón da formación axeitada en Dereito administrativo e financeiro, contabilidade e técnicas de auditoría.1. Cando sexa necesario obter información ou realizar algunha actuación concreta, as autoridades de calquera administración pública e todas as persoas que exerzan funcións públicas deberán prestar a debida colaboración e apoio ao persoal que exerza calquera das actuacións ás que se refire o artigo anterior, contestando nos prazos que se fixen os requirimentos de información e autorizando o acceso a esta. Igualmente, deberán emitir os informes que, atendendo as funcións e coñecemento técnico do asunto, lles sexan solicitados.2. Toda persoa, sexa física ou xurídica, estará obrigada a proporcionar a información que lle poida ser solicitada respecto das relacións económicas, profesionais ou financeiras que poidan ter transcendencia nas actuacións de control financeiro. Para tal efecto, o persoal do órgano interventor emitirá o requirimento de información, debendo ser contestado no prazo máximo de quince días hábiles desde a súa notificación, sen prexuízo de que se poida solicitar a súa ampliación atendendo a dificultade técnica para remitir a información requirida.1. Con carácter xeral, o procedemento iniciarase sempre de oficio, na execución do Plan de control financeiro aprobado polo órgano interventor e remitido ao Pleno da Corporación para efectos informativos. Unha vez aprobado este plan e feita a selección dos expedientes que compoñan a mostra, procederase á comunicación de inicio de actuacións en cada expediente en función da planificación do traballo e dos efectivos de persoal dos que se dispoña en cada momento.2. Sen prexuízo da propia iniciativa do órgano interventor para realizar modificacións do Plan de control financeiro cando o estime necesario, poderán incoarse expedientes que non estean na mostra obtida en execución deste plan nos seguintes casos: a) Por solicitude motivada dalgún órgano dos que compoñen a Corporación. b) Por petición razoada doutros órganos, servizos ou unidades administrativas, pertenzan ou non a esta administración. c) En virtude de denuncia, sempre que esta cumpra cos requisitos dispostos no artigo 62 da Lei 39/2015, do 1 de outubro, de procedemento administrativo común das administracións públicas. d) Por ampliación de actuacións a outros expedientes, logo de terse emitido un informe definitivo de desconformidade con proposta de reintegro total ou parcial.1. O inicio de actuacións de control financeiro sobre as persoas beneficiarias de subvencións ou doutras achegas efectuarase mediante a notificación a aquelas, seguindo para tal efecto as disposicións contidas nos artigos 40 e seguintes da Lei 39/2015, do 1 de outubro, de procedemento administrativo común das administracións públicas. Nesta notificación indicarase a natureza e alcance das actuacións que se van desenvolver, a data de presentación dos actuarios de ser o caso, a documentación que terá que pórse a disposición deles e demais elementos que se consideren necesarios.2. Cando o destinatario da notificación sexa unha persoa xurídica, ademais da notificación no domicilio social da propia entidade que conste no expediente, remitirase outra á persoa que desempeñara a representación legal daquela no momento de xustificación da subvención, para o efecto de non xerar indefensión ningunha no caso de que a consecuencia do expediente de control financeiro se tiveran que derivar a responsabilidades subsidiarias dispostas nos artigos 40 e 69 da Lei 38/2003, do 17 de novembro, xeral de subvencións.3. Xuntamente coa notificación de inicio de actuacións, achegarase un documento informativo dos dereitos e obrigas dos interesados, así coma unha indicación respecto da posibilidade de actuar por medio de representante, que poderá designarse “apud acta” perante o persoal actuario, mediante comparecencia electrónica na sede electrónica ou a través da inscrición no rexistro electrónico de apoderamentos (unha vez que este medio estea operativo). 1. En función da forma de obter a evidencia razoable de que a actividade ou investimento se realizou consonte á finalidade prevista na concesión e co cumprimento de todos os requisitos legais e regulamentarios, establécense dous tipos de procedementos: a) Procedemento ordinario (PO): Logo da notificación de inicio de actuacións procederase a comparecencia do persoal actuario no domicilio social da entidade, verificándose neste lugar a documentación orixinal xustificativa da correcta aplicación dos fondos, as operación contables rexistradas e, se é o caso, a comprobación material da obra, instalación ou subministración adquirida. b) Procedemento abreviado (PA): Neste procedemento prescindirase da comparecencia do persoal actuario na sede da entidade, pois enténdese que a evidencia razoable de que a actividade se realizou consonte ao acto de concesión e con respecto ás normas legais e regulamentarias aplicábeis pode obterse mediante a verificación documental; non obstante, se á vista desta documentación non se puidese obter esta evidencia, estenderase unha dilixencia facendo constar as insuficiencias das comprobacións realizadas e, logo da súa notificación aos interesados, realizarase a comparecencia no domicilio social da persoa beneficiaria para realizar as comprobacións complementarias que resulten precisas.2. O procedemento abreviado utilizarase na tramitación dos expedientes que teñan por obxecto a verificación dos pagamentos de subvencións destinados á realización de actividades, sempre que o importe pagado non exceda de 6.000 euros, ou á adquisición de equipamento, sempre que o seu importe non exceda de 3.000 euros.1. As actuacións dos procedementos de control financeiro poderán executarse nos seguintes lugares: 2. Se o domicilio social da persoa xurídica estivese radicado no mesmo inmoble no que estivese fixado o domicilio dunha persoa física, as comprobacións “in situ” serán realizadas na oficina pública provincial ou municipal que estea máis preto. Esta circunstancia deberá ser comunicada polo representante legal da persoa xurídica no prazo dos dez días hábiles seguintes á recepción da notificación de inicio de actuacións.3. Se durante a tramitación do expediente as persoas interesadas cambiasen o seu domicilio, deberán comunicalo ao persoal actuario.1. As actuacións que se realicen no domicilio social da persoa xurídica interesada, lugar onde se custodie a documentación ou estea realizado o investimento serán realizadas no horario no que este local estea aberto ao público ou teña dispoñibilidade o representante legal ou apoderado da persoa xurídica interesada. Tendo en conta estas circunstancias, o persoal actuario adaptará o seu horario por necesidades de servizo.2. As actuacións que se realicen nas oficinas públicas desenvolveranse no horario oficial de apertura ao público que estea disposto regulamentariamente.1. O persoal interventor que dirixa as actuacións de control financeiro en cada expediente poderá conceder, logo da solicitude motivada da persoa interesada, un aprazamento da data previamente indicada na comunicación de inicio de actuacións. En todo caso, non se concederá máis dun aprazamento, a non ser que concorra algunha circunstancia excepcional debidamente acreditada.2. Para que proceda o aprazamento das actuacións deberán concorrer os seguintes requisitos: a) Presentación de solicitude asinada pola persoa interesada ou o seu representante legal, remitida electronicamente no prazo dos cinco días hábiles seguintes á recepción da notificación de inicio de actuacións. b) Documento xustificativo das circunstancias obxectivas que impidan ou dificulten a realización das actuacións no día e hora indicados na notificación de inicio de actuacións.3. O acordo de concesión do aprazamento poderá fixar nova data e hora para levar a cabo as actuacións ou, se é o caso, remitirse a unha comunicación posterior. Este acordo non é susceptible de recurso ningún, sen prexuízo de que se poida argumentar contra este no prazo de alegación ao informe provisional.1. Unha vez iniciado o procedemento, todas as probas, comprobacións e verificacións terán coma finalidade a obtención dalgunha ou todas das seguintes evidencias: a) Evidencia física: a que se obtén da inspección física dos investimentos, equipamentos ou subministracións financiadas con cargo á subvención pagada. Poderá documentarse utilizando medios audiovisuais, memorandos, esquemas, diagramas ou gráficos. b) Evidencia documental: obtida da análise de calquera documento orixinal no que se recolla información de natureza descritiva, gráfica, xurídica ou económica sobre a actividade ou investimento subvencionado. c) Evidencia testemuñal: a obtida mediante o interrogatorio da persoa interesada ou do seu representante legal, das persoas beneficiarias da actividade ou investimento subvencionado ou de calquera persoa que fora testemuña das accións realizadas por mor da actividade ou investimento subvencionados. d) Evidencia analítica: a derivada da análise da información económico-financeira e contable da persoa beneficiaria da subvención ou da obtida dos terceiros que tiveron relación con aquela. e) Evidencia informática: a información e datos contidos en soportes electrónicos e aplicacións informáticas.2. Para a obtención da evidencia non se admitirá a utilización de presuncións por simples indicios, sendo necesaria sempre a acreditación dos feitos por algún dos medios expostos no apartado anterior.1. Os documentos emitidos durante as actuacións poderán ter o seguinte carácter: a) Notificación: o acto de comunicación de inicio de actuacións ou de calquera actuación que deba ser posta en coñecemento da persoa interesada. b) Dilixencia: Documento estendido polo persoal actuario no que se deixa constancia de feitos, circunstancias, incorporación de documentos, vista do expediente, envío de comunicacións electrónicas e outras actuacións análogas. Cando as dilixencias sexan estendidas diante de calquera persoa interesada farase constar esta circunstancia mediante a correspondente identificación da persoa comparecente no encabezamento e ofrecendo a posibilidade de asinar no pé xuntamente co persoal actuario. Tamén se fará constar, se é o caso, a negativa a asinar da persoa comparecente. c) Papeis de traballo: notas que poidan emitir tanto o persoal actuario coma o persoal interventor no que se recollen simples resumos, recordatorios ou cálculos á vista da documentación analizada ou das inspeccións físicas. En ningún caso se utilizará este documento para recoller manifestacións dos interesados ou calquera actuación relevante que teña que ser documentada en forma de dilixencia. Estes documentos só serán rubricados polos seus autores. d) Acordo: Acto de trámite que dita o persoal interventor polo que se concede ou denega o aprazamento, suspensión ou ampliación das actuacións. e) Informe: acto de coñecemento ou de xuízo no que, logo das evidencias obtidas, se emiten consideracións e conclusións con fundamento na lexislación aplicábel.2. O expediente de control financeiro, segundo o disposto no artigo 70 da Lei 39/2015, do 1 de outubro, de procedemento administrativo común das administracións públicas, estará formado pola incorporación sucesiva e numerada -seguindo unha orde cronolóxica- de todos os documentos que se describen no apartado anterior.1. Logo de practicadas todas as actuacións necesarias para obter a evidencia razoable de cómo foron xestionados e aplicados os fondos públicos á finalidade prevista en cada caso, o persoal interventor ao que lle corresponda a dirección de instrución do procedemento emitirá un informe provisional, no que se recollan de xeito separado os antecedentes, a lexislación aplicable, o resumo das actuacións practicadas, as consideracións legais e contábeis ao respecto e, finalmente, as conclusións obtidas.2. En función do apartado de conclusións, os informes poden ser cualificados do seguinte xeito: a) De conformidade, cando as verificacións realizadas poñan de manifesto a correcta aplicación dos fondos públicos ao fin previsto, co cumprimento por parte da persoa beneficiaria de todas as obrigas formais e materiais impostas nas bases reguladoras, acto de concesión ou convenio regulador. Neste suposto, o informe xa será expedido co carácter definitivo, prescindíndose do trámite de alegacións regulado no apartado 3 deste artigo. b) Sen obriga de reintegro, con observacións ou recomendacións tendentes á mellora da xestión documental ou a información contábel, sen que as incidencias apreciadas teñan a importancia suficiente para seren cualificadas como infraccións administrativas. c) De desconformidade, sen obriga de reintegro e con proposta de incoación de expediente sancionador: cando se verifique a correcta aplicación dos fondos á finalidade prevista en cada caso, pero se aprecien incumprimentos formais que puideran ser constitutivos dalgunha infracción leve das previstas na Lei 38/20013, do 17 de novembro, xeral de subvencións, co desenvolvemento regulado nesta ordenanza. d) De desconformidade con obriga de reintegro parcial ou total e proposta de incoación de expediente sancionador, cando se aprecie algunha das causas de reintegro dispostas no artigo 37 da Lei xeral de subvencións e, igualmente, incumprimentos formais ou materiais que puideran ser constitutivos dalgunha infracción das previstas no capítulo XX da Lei xeral de subvencións, co desenvolvemento regulado no capítulo XX desta ordenanza.3. Os informes provisionais serán notificados ás persoas interesadas, concedéndolles un prazo de quince días hábiles para que poidan presentar alegacións e achegar, se é o caso, a documentación que estimen oportuna ou solicitando a práctica dalgunha proba complementaria. Consonte ao disposto no artigo 97.2 do Regulamento da Lei xeral de subvencións, no pé do documento de notificación do informe advertirase expresamente que no ulterior procedemento de reintegro non se admitirán documentos nin probas que, podendo ser realizadas neste procedemento de control financeiro, non se achegaran ou solicitaran a súa práctica.4. O trámite de prácticas de probas complementarias que se pode solicitar no período de alegacións terá que estar referido a feitos ou circunstancias que non puideron ser verificados polo persoal actuario no desenvolvemento das actuacións practicadas, sempre que puideran resultar relevantes para a conclusión final. En tal suposto, o trámite será acordado polo persoal interventor que dirixa a instrución do procedemento, segundo para tal efecto o disposto nos artigos 77 e 78 da Lei 39/2015, do 1 de outubro, de procedemento administrativo común das administracións públicas.5. Recibidas alegacións ao informe provisional ou, se é o caso, practicadas as probas complementarias que se acorden, o persoal interventor emitirá o informe definitivo, no que se incorporará un apartado específico de valoración destas alegacións ou das evidencias obtidas coa práctica da proba. No caso de que non se presentaran alegacións, transcorrido o prazo de alegacións, o informe ata entón provisional quedará elevado automaticamente a definitivo.6. O informe definitivo será notificado ás persoas interesadas, así coma ao servizo ou unidade xestora do expediente de concesión de subvención, no prazo máximo de 12 meses desde que se incoaron as actuacións ou, no caso de ampliación, no prazo máximo fixado no acordo correspondente. No pé da notificación farase constar que se trata dun acto de coñecemento ou de xuízo e, xa que logo, non é susceptible de recurso administrativo ningún, sen prexuízo de que as consideracións e conclusións deste poidan ser refutadas nos procedementos de reintegro ou sancionadores que se tramiten na súa execución.1. Cando o informe definitivo conteña proposta de reintegro ou incoación de expediente sancionador, a Presidencia deberá ditar resolución de incoación de ditos procedementos no prazo dun mes desde que se produza a notificación daquel informe á persoa interesada e ao servizo ou unidade xestora. Para tal efecto, o Negociado de Control Financeiro da Intervención preparará o borrador de resolución e porao a disposición da Secretaría Xeral, para a súa expedición e sinatura.2. Igualmente, cando no informe definitivo se poñan de manifesto irregularidades que puideran ser constitutivas de delito, o órgano interventor porá os feitos en coñecemento do Ministerio Fiscal, achegándolle unha copia do informe emitido. Este acto de comunicación determinará a suspensión do inicio do procedemento sancionador, pero non do procedemento de reintegro.3. Do mesmo xeito se actuará cando se teña apreciado un presunto incumprimento das obrigas tributarias ou coa Seguridade Social, comunicando estas circunstancias á administración competente en cada caso e achegando copia do informe emitido.1. Unha vez rematado o Plan de control financeiro de carácter anual, ademais o informe-resumo que debe elaborar o órgano interventor e remitirlle ao Pleno consonte ao disposto no artigo 37 do Regulamento de control interno, este documento será obxecto de publicación no Boletín Oficial da Provincia e no apartado de economía e facenda da sede electrónica da Deputación.2. O informe-resumo de actuacións de control financeiro será remitido aos órganos de control externo, xuntamente coa relación de reparos que se emitan no exercicio da función interventora. CAPÍTULO V: O PROCEDEMENTO DE REINTEGRO.1. Os expedientes de reintegro de subvención ou doutras achegas serán incoados mediante resolución da Presidencia, ben procedan dun informe de control financeiro ou ben do informe-proposta dalgún servizo. Na resolución de incoación nomearase ao persoal ao que lle corresponda as funcións de instrución e secretaría do procedemento.2. A instrución de todos os expedientes de reintegro será realizada polo persoal dependente do órgano interventor. O nomeamento das persoas funcionarias que exerzan as funcións de instrución e secretaría recaerá en persoal que pertenza a subescala técnica.3. Logo da tramitación que se detalle no artigo seguinte, corresponderalle tamén a Presidencia ditar a resolución definitiva de reintegro, así coma aprobar as liquidacións resultantes.1. Logo de notificado un informe definitivo de control financeiro con proposta de reintegro ou recibido polo órgano interventor un informe-proposta emitido por algún servizo e procedente un expediente de xestión dalgunha subvención ou transferencia, o persoal adscrito ao Negociado de Control Financeiro e Auditoría prepara o borrador de resolución de incoación do procedemento, para que poida ser emitida e notificada á persoa interesada no prazo máximo dun mes desde que se notificou o informe de control financeiro.2. No caso de que a persoa interesada ingresara voluntariamente o importe que se ha reintegrar, farase constar esta circunstancia na resolución de incoación, limitándose o procedemento a determinación dos xuros de mora que se teñan devindicado.3. Da incoación do expediente daráselle traslado a Unidade Central de Tesourería, para o efecto de que poida adoptarse, se é o caso, a medida cautelar de retención de pagamentos a prol da persoa interesada, de conformidade e co disposto no artigo 35 da Lei xeral de subvencións.4. O procedemento tramitarase consonte ao disposto no artigo 42 da Lei xeral de subvencións e, con carácter xeral, na Lei de procedemento administrativo común das administracións públicas, dándolle audiencia á persoa interesada por un período de quince días hábiles. Non se terá en conta neste trámite a documentación que, estando dispoñible e podendo ser entregada ou posta a disposición do persoal actuario ao longo da tramitación do procedemento de control financeiro, non se achegara efectivamente.1. Logo do período de audiencia e, se é o caso, doutros trámites que se poidan acordar, a persoa instrutora emitirá un informe-proposta, que deberá recibir a conformidade do órgano interventor. Con fundamento nesta a Presidencia ditará a resolución definitiva de reintegro, que deberá ser notificada á persoa interesada.2. Os actos de liquidación do importe principal que se ha reintegrar e dos xuros de mora serán practicados polo Servizo de Xestión Tributaria, notificándollos á persoa interesada logo de ditarse a correspondente resolución.3. Contra a resolución definitiva de reintegro e contra a resolución que aprobe as liquidacións correspondentes só poderá interporse o recurso de reposición regulado no artigo 14.2 do Texto refundido da Lei reguladora das facendas locais. Contra a desistencia, expresa ou presunta, deste recurso, poderá interporse recurso contencioso-administrativo perante os órganos da xurisdición contencioso-administrativa. CAPÍTULO VI: POTESTADE SANCIONADORA E PROCEDEMENTO SANCIONADOR.1. Nas normas de rango legal reguladoras das subvencións establécese que as infraccións graves serán sancionadas con multa pecuniaria proporcional do tanto ao dobre da cantidade indebidamente obtida, aplicada ou non xustificada. Dentro deste marco legal, establécense os seguintes tramos para a súa aplicación regulada:  Ata o importe de 10.000 euros de contía indebidamente obtida, aplicada ou non xustificada a multa inicial, sen prexuízo da aplicación posterior das circunstancias agravantes que se regulan no artigo 46, aplicarase no seu grao mínimo, isto é, nun importe igual á contía que se ha reintegrar.  A partir de 10.000 euros de contía indebidamente obtida, aplicada ou non xustificada, a sanción incrementarase nun punto porcentual por cada 1.000 euros ou fracción deste importe, ata acadar o importe do dobre da contía que se ha reintegrar.2. Igualmente, cando o importe do prexuízo económico sufrido pola administración represente máis do 50 por cento da subvención concedida e exceda de 30.000 euros, imporanse as sancións non pecuniarias previstas legalmente coa seguinte graduación:  De 30.000 a 50.000 euros de subvención: 1 ano de perda da posibilidade de obter outras subvencións e prohibición de contratar coa administración por igual período de tempo  De 50.001 a 100.000 euros de subvención: 2 anos de perda da posibilidade de obter outras subvencións e prohibición de contratar coa administración por igual período de tempo.  Máis de 1000.000 euros: 3 anos de perda da posibilidade de obter outras subvencións e prohibición de contratar coa administración por igual período de tempo.1. Na lexislación xeral de rango legal en materia de subvencións establécese que as infraccións que sexan cualificadas como moi graves serán sancionadas con multa pecuniaria proporcional do dobre ao triplo da cantidade indebidamente obtida, aplicada o non xustificada. Dentro deste marco legal, establécense os seguintes tramos para a súa aplicación regulada:  Ata o importe 10.000 euros de cantidade indebidamente obtida, aplicada ou non xustificada, a multa inicial, sen prexuízo da aplicación posterior das circunstancias agravantes reguladas no artigo 46, a multa imporase no seu grao mínimo, isto é, no dobre da cantidade que se ha reintegrar.  A partir de 10.000 euros de contía indebidamente obtida, aplicada ou non xustificada, a multa incrementarase en cinco puntos porcentuais por cada 1.000 euros adicionais que se ha reintegrar ou fracción deste importe, ata acadar o importe do triplo da contía que se ha reintegrar.2. Igualmente, cando o importe do prexuízo económico sufrido pola administración exceda de 30.000 euros, imporanse as sancións non pecuniarias previstas legalmente coa seguinte graduación:  De 30.000 a 50.000 euros de prexuízo económico: 3 anos de perda da posibilidade de obter outras subvencións e prohibición de contratar coa administración por igual período de tempo  De 50.001 a 100.000 euros de subvención: 4 anos de perda da posibilidade de obter outras subvencións e prohibición de contratar coa administración por igual período de tempo.  Máis de 1000.000 euros: 5 anos de perda da posibilidade de obter outras subvencións e prohibición de contratar coa administración por igual período de tempo.3. En calquera caso, atendendo ao límite máximo establecido legalmente, o importe das multas graves e moi graves impostas a unha mesma persoa infractora por cada subvención non excederá no seu conxunto do triplo do importe da cantidade obtida, aplicada ou non xustificada. No desenvolvemento do artigo 60 da Lei xeral de subvencións e co fin de concretar o importe das sancións que lle poidan corresponder ás persoas que cometan algunha das infraccións previstas naquela lei, establécense seguidamente a porcentaxe que se ha aplicar dentro do abano de posibilidades disposto legalmente. a) Comisión repetida de infraccións: entre 10 e 75 puntos (só aplicable ás infraccións graves e moi graves).  Por cada infracción grave que se cometa e aprecie noutro expediente: 25 puntos.  Por cada infracción moi grave que se cometa e aprecie noutros expedientes: 30 puntos. b) Resistencia, negativa ou obstrución: entre 10 e 75 puntos: aplicarase sempre un incremento de 35 puntos porcentuais. c) Utilización de medios fraudulentos: entre 20 e 100 puntos porcentuais.  Anomalía contable substancial, apreciándose infracción grave: 40 puntos.  Anomalía contable substancial, apreciándose infracción moi grave: 50 puntos.  Utilización de facturas falsas ou falseadas, apreciándose infracción grave: 60 puntos.  Utilización de persoas que dificulten a comprobación da realidade da actividade, cando a infracción sexa cualificada como grave: 30 puntos.  Utilización de persoas que dificulten a comprobación da realidade, cando a infracción sexa cualificada como moi grave: 50 puntos. d) Ocultación: entre 10 e 50 puntos porcentuais: en todo caso 30 puntos.1. Libros sen dilixenciar, contas sen aprobar e conta xustificativa inexacta: 2. Non atender a algún requirimento: falla de achega de probas ou non achegar documentos requiridos, negativa á súa exhibición e incumprir a obriga de colaborar e facilitar documentación.3. Inexactitude ou omisión dunha ou varias operacións na contabilidade e rexistros legalmente establecidos 4. Incumprimento da obriga de levar a contabilidade ou dos rexistros legalmente esixidos 5. Levar contabilidades diversas.6. Utilización de cotas con significado distinto ao que corresponde 7. Presentación extemporánea da xustificación:  Ata un mes de atraso: 75 euros.  Entre un e tres meses de atraso: 600 euros.  Máis de tres meses de atraso: 900 euros.8. O importe das sancións leves impostas a unha mesma persoa infractora por cada subvención non excederá no seu conxunto do importe da subvención inicialmente concedida.9. En calquera caso, cando á persoa infractora teña que proceder ao reintegro total da subvención concedida e se lle impoña igualmente unha sanción grave ou moi grave, deixarase sen efecto a imposición das sancións de carácter leve.1. O procedemento sancionador será tramitado consonte ao disposto con carácter xeral na lexislación de procedemento administrativo común das administracións públicas, coas especialidades previstas para os procedementos desta natureza.2. De conformidade coa habilitación legal conferida polo artigo 85.3 da Lei 39/2015, de Procedemento administrativo común das administracións públicas, aplicaranse as seguintes reducións ao importe da sanción que resulte da aplicación das normas de baremación e graduación contidas nos artigos anteriores: a) No caso de que iniciado o expediente sancionador, se a persoa infractora achega un escrito no que recoñece a súa responsabilidade e acepta a sanción que se lle puidera impor, o importe desta será reducido nun 35 por cento. b) No caso de pagamento voluntario da persoa infractora con anterioridade a que se dite a resolución, aplicarase unha redución do 30 por cento.3. Estas dúas reducións serán acumulables entre si, de xeito que o recoñecemento da responsabilidade e pagamento voluntario antes de que se dite a resolución correspondente, implicará unha redución do 65 por cento da sanción que correspondería. En todo caso, a súa efectividade estará condicionada á desistencia ou renuncia de calquera acción ou recurso en vía administrativa contra a sanción.1. A competencia para resolver o procedemento e impor a sanción resultante correspóndelle á Presidencia da Deputación, logo de vista a proposta emitida pola persoa funcionaria que teña asumido a instrución do procedemento. Tamén lle corresponderá á Presidencia da Deputación a resolución dos expedientes sancionadores que se tramiten por delegación de calquera dos concellos da provincia.2. O prazo máximo para resolver e notificar a resolución queda fixado en seis meses. No cómputo deste prazo non se terán en conta os aprazamentos de trámites ou dilacións causadas pola persoa interesada. CAPÍTULO VII: OUTRAS ACHEGAS: COTAS DE SOCIO E TRANSFERENCIAS CORRENTES.1. Con carácter previo á nova adhesión desta Deputación a calquera asociación privada ou fundación, deberá determinarse a cota anual de socio ou achega de patrón mediante a aplicación de criterios de estrita proporcionalidade entre o importe proposto e a participación desta Corporación no patrimonio e adopción de acordos polos órganos de goberno da entidade participada, con pleno respecto á Lei orgánica reguladora do dereito á asociación ou á lexislación reguladora das fundacións.2. Antes de que o Pleno da Corporación adopte o acordo correspondente, deberá tramitarse un expediente ao que se incorporen os seguintes documentos: a) Solicitude de adhesión emitida polo órgano competente da asociación ou fundación, achegando os estatutos, memoria da actividade que está a realizar a entidade, as contas anuais do derradeiro exercicio aprobado, un balance de sumas e saldos emitido con data na que se asine a proposta e, se é o caso, derradeira declaración-liquidación do imposto sobre sociedades. Tamén se achegará un informe explicativo do criterio establecido para a cuantificación das cotas de socio. b) Informe-proposta do servizo competente por razón da materia, no que se valore a relación do obxecto social da entidade con algunha das competencias atribuídas legalmente ás deputacións e a finalidade pública ou interese social que se pretende promover mediante a integración na entidade e a imposibilidade de promover o mesmo fin mediante a aprobación dunha convocatoria pública de subvencións. c) Informe xurídico emitido pola Secretaría Xeral. d) Informe de fiscalización emitido polo órgano de control interno.3. Despois de completado o expediente, logo do preceptivo ditame da comisión informativa correspondente, o Pleno adoptará o acordo de adhesión, esixíndose o voto favorable da maioría absoluta do número legal de membros da Corporación.4. Neste acordo designarase a persoa deputada que asumirá a representación da Deputación na asociación ou fundación, debendo facer constar neste apartado que o representante non poderá outorgar o voto favorable a prol de acordos adoptados polos órganos de goberno da asociación ou fundación sen que previamente fora autorizado polo órgano competente da Deputación, asumindo unicamente responsabilidade persoal sobre estes acordos cando non cumpra este requisito previo. Con carácter previo á adopción do acordo polo que se autoriza solicitaranse os informes que resulten preceptivos ou convenientes. Na notificación á entidade do nomeamento da persoa deputada que desempeñará a representación farase constar esta advertencia da esixencia de autorización previa para que poida comprometer validamente a vontade desta administración.1. En cada exercicio orzamentario o servizo que resulte competente por razón da materia procederá a instruír o expediente para o pagamento da cota anual, achegando a este polo menos a seguinte documentación: a) Memoria das actividades realizadas pola asociación ou fundación no exercicio anterior. b) Contas anuais aprobadas no derradeiro exercicio e, se é o caso, declaración-liquidación do imposto sobre sociedades. c) Orzamento do exercicio corrente e balance de sumas e saldos correspondente ao derradeiro trimestre do exercicio corrente. d) Extracto das actas dos órganos de goberno no que figure a relación de acordos adoptados no exercicio anterior. e) Proposta de pagamento da cota resultante e imputación orzamentaria do gasto.2. Á vista da documentación sinalada no apartado anterior, o órgano interventor emitirá un informe no que, ademais da fiscalización do expediente, valorará os seguintes apartados: a) A subsistencia das circunstancias que xustificaron a adhesión da Deputación á asociación ou fundación. b) A sostibilidade financeira da entidade. c) A concorrencia dalgunha das causas de disolución previstas legalmente 3. Cando a achega a prol da fundación teña como finalidade o financiamento dos gastos de funcionamento e o resultado que reflicte a conta de resultados sexa positivo, deberá minorarse a achega da Deputación no importe que resulte segundo a porcentaxe de participación desta Corporación no patrimonio fundacional. Sección segunda: As transferencias a prol de consorcios.1. Con carácter previo á creación dun consorcio no que vaia participar a Deputación ou a incorporación a un ente desta natureza xa existente, deberá determinarse a transferencia que lle corresponderá a esta Corporación para atender o investimento inicial e gastos de funcionamento, mediante a aplicación de criterios de estrita proporcionalidade entre o importe proposto e a participación desta Corporación no patrimonio e adopción de acordos polos órganos de goberno da entidade participada, con pleno respecto á regulación contida nos capítulos I e VI do título II da Lei 40/2015, do 1 de outubro, de réxime xurídico do sector público.2. Antes de que o Pleno da Corporación adopte o acordo correspondente, deberá tramitarse un expediente ao que se incorporen os seguintes documentos: a) Proposta de creación do consorcio, fixándose á administración territorial ou institucional de adscrición, ou solicitude de incorporación emitida polo órgano competente do consorcio xa existente, achegando o borrador de estatutos ou dos xa aprobados, memoria da actividade de servizo público que se vai desenvolver ou se está a realizar, as contas anuais do derradeiro exercicio aprobado e un estado de execución do orzamento emitido na data que se faga a proposta de incorporación. b) Informe-proposta do servizo competente por razón da materia, no que se valore a relación do obxecto social da entidade con algún dos servizos públicos que está a prestar a Deputación ou que deberá presentar consonte á lexislación de réxime local vixente en cada momento, analizando polo miúdo se coa creación da nova entidade ou a incorporación á xa existente se vai acadar un maior grao de eficiencia na prestación do correspondente servizo público. Informe xurídico emitido pola Secretaría Xeral. c) Informe de fiscalización emitido polo órgano interventor. d) Despois de completado o expediente, logo do preceptivo ditame da comisión informativa correspondente, o Pleno adoptará o acordo de incorporación, esixíndose o voto favorable da maioría absoluta do número legal de membros da Corporación. e) Neste acordo designaranse as persoas deputadas que asumirán a representación da Deputación no consorcio, debendo facer constar neste apartado que estes representantes non poderán outorgar o voto favorable a prol de acordos adoptados polos órganos de goberno do consorcio sen que previamente fora autorizado polo órgano competente da Deputación, asumindo unicamente responsabilidade persoal sobre estes acordos cando non cumpra este requisito previo. Na notificación á entidade do nomeamento das persoas deputadas que desempeñarán a representación farase constar esta advertencia.1. En cada exercicio orzamentario, o servizo que resulte competente por razón da materia procederá a instruír o expediente para o pagamento da transferencia anual para gastos de funcionamento, achegando a este polo menos a seguinte documentación: a) Memoria da actividade de servizo público realizada polo consorcio no exercicio anterior. b) Liquidación orzamentaria e conta xeral aprobadas no derradeiro exercicio e orzamento do exercicio corrente. c) Extracto das actas dos órganos de goberno no que figure a relación de acordos adoptados no exercicio anterior. d) Proposta de pagamento da transferencia resultante e imputación orzamentaria do gasto.2. Á vista da documentación sinalada no apartado anterior, o órgano interventor emitirá un informe no que, ademais da fiscalización do expediente, valorará os seguintes apartados: a) A subsistencia das circunstancias que xustificaron a incorporación da Deputación ao consorcio. b) A sostibilidade financeira da entidade. c) A concorrencia dalgunha das causas de disolución previstas legalmente.3. Cando da liquidación orzamentaria resulte un resultado positivo axustado, o importe da transferencia deberá minorarse no importe que deste lle corresponda a Deputación, segundo a porcentaxe de participación que lle corresponda a esta Corporación nos gastos de funcionamento da entidade. Posto que o capítulo VI desta ordenanza establece un réxime de baremación das sancións e uns criterios para a graduación das sancións máis favorábeis para as persoas infractoras que os recollidos na ordenanza ata o de agora en vigor, será de aplicación a nova ordenanza a todos os expedientes sancionadores que estean en fase de instrución no momento da entrada en vigor desta ordenanza e sobre os que aínda non se ditara a resolución administrativa correspondente. Coa entrada en vigor desta ordenanza quedará derrogada a ordenanza provincial reguladora do control financeiro e dos procedementos de reintegro e sancionadores, aprobada polo Pleno da Corporación na sesión ordinaria que tivo lugar o día 24 de abril de 2015 e publicada no Boletín Oficial da Provincia número 116 do 22 de xuño de 2015. A presente ordenanza seguirá a tramitación prevista no artigo 49 da Lei 7/85, do 2 de abril, e logo da súa aprobación definitiva será publicada no Boletín Oficial da Provincia, entrando en vigor una vez que transcorran quince días hábiles desde a súa publicación. A Coruña, 11 de abril de 2019 O Presidente, A Secretaria accidental, Valentín González Formoso María Amparo Cristina Taboada Gil